
Arany, ami nem fénylik - Az illegális hulladékkereskedelem és -lerakás bűncselekményeinek vizsgálata az Európai Unió jogában, különös tekintettel az elektronikus hulladékra

Az illegális hulladékkereskedelem és -lerakás bűncselekménye a modern, digitalizált világunkban rendkívül súlyos károkat okoz mind a környezet egészségében, mind a gazdasági élet tisztaságában. Dolgozatomban arra kerestem a választ, hogy a jelenleg hatályos, e kérdéssel kapcsolatos EU-s irányelvek mennyiben járulnak hozzá a hulladékbűnözés visszaszorításához, illetve megfelelnek-e ezen célnak. Másik kutatási kérdésem, hogy mi az oka a bűncselekményt jellemző magas látenciának.
Kutatásom során arra az eredményre jutottam, hogy a környezet büntetőjog általi védelméről szóló irányelv nem érte el célkitűzéseit és nem sikerült a vizsgált bűncselekmény megvalósulását visszaszorítani. A második kérdést érintően megállapítottam, hogy a látenciának több oka is van, ilyenként említhető különösen a hulladékgazdálkodás összetettsége, illegális elemek keveredése legális elemekkel, fehér-, illetve zöldgalléros elkövetői magatartás, az igazságszolgáltatás szaktudásának hiánya stb.
Kutatásom során összefoglalva azt állapítottam meg, hogy a bűncselekmény visszaszorításához és a felderítettség javulásához több megoldás adható. Meglátásom szerint, a hatékony, arányos és visszatartó erejű szankció, az egyéb bűncselekményekkel való kapcsolódásának felismerése, a tagállami eljárások ösztönzése és edukálása a témában, a legális hulladékgazdálkodás kedvezőbbé tétele és a fogalmi keretek tisztázása segíthetne a bűncselekményekkel felmerülő problematikákon. Továbbá, fontos kihangsúlyozni, hogy e bűncselekménynél is a tagállamok megfelelő bűnügyi együttműködése és együttes fellépése elengedhetetlen a célok elérése érdekében.



